钦定古今图书集成/明伦汇编/交谊典/第071卷 > 宋册府元龟 > 《送徐录事诗序》前人
## 钦定古今图书集成/明伦汇编/交谊典/第071卷 > 宋册府元龟 > 《送徐录事诗序》前人

“徐学士，风流倩倩，容貌堂堂。汝南则颜子更生，洛下
则神人重出。”书有万，览之者实符于郑元；州有九，游
之者颇类于班固。怀岐嶓之旧迹，想江汉之遗风。粤
在于永淳元年孟夏四月，始以内率府录事，出摄苍
溪县主簿。同彼漆园之庄周，聊居贱职；异乎安定之
梁竦，不惮劳人，𬴂骖而欲行，纷纭而戒道。是日也，鹤
鸣于野，龙昇于天，《诗》成“流火”之文，《易》占“清风”之卦。圣
主以叶时同律，义在于省方；皇储以守器承祧，任隆
于监国。留台务静，博望时闲。于是久敬之善交，平生
之故友，临御沟而帐饮，就离亭而出宿。居成别《易》，坐
觉悲来。平原二客，追子高而已远；河上诸公，饯林宗
而有慕。两乡风月，万里江山，修路为下泣之思，长天
非寄愁之所。“何以处我？戒之必轼。何以赠行？上路不
拜。”孙子荆，倾国之送，岂若是乎？潘安仁《金谷》之篇，尽
于斯矣。